टाइम8, बागानपारा, मार्च 07: फैगौ आसाम बिधान सभा बिसायख’थिआव बिजेपि, इउपिपिएल बायदि दोलोयारि दैदेनगिरि-मावथिफोरा टिकेट मोननो हायैनि थाखाय गोबां जायगायाव गोजौ थाखोनि दैदेनगिरिफोरनि सायाव बोराबनानै दावराव-दावसि खालामबाय थानायखौ नुनो मोन्दों । मख’नो गोनां दि, बागसा जिल्लानि 62 नं बरमा बिधान सभा बियाबनिफ्राय इउपिपिएल दोलोनिफ्राय रोंगौथि गोनां सुबुं अनन्त रामसियारिनो टिकेट होनो नांगौ होननानै अनन्त रामसियारिनि मददगिरिफोरा बागानपाराआव दावराव दावसि खालामदों । 62 नं बरमा बिधान सभा बियाबाव जिएसपि दोलोनि आफादगिरि थामहिनबा 5 नं कक्राझार लक’ सभानि एमपि नब’ कुमार सरनिया बिथांनो इउपिपिएलनिफ्राय टिकेट होगोन होननानै खौरां बिजों आरो रायजो राजानि खुगा खुगा सोलिबाय थानायखौ मिथिनानै अनन्त रामसियारिनि मददगिरिफोरा गोख्रों दावराव- दावसि खालामदों आरो नब’ कुमार सरनियाखौ 62 नं बरमा बिधान सभा बियाबाव माब्लाबाबो गनायनानै लाया होननानैबो गोख्रों हुमखि होदों ।